นักท่องเที่ยวต่างชาติเที่ยวไทยไตรมาสแรกปี 2566 กว่า 6.5 ล้านคน สร้างรายได้กว่า 2 แสนล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวถึงสถานการณ์นักท่องเที่ยวต่างชาติเดินทางเข้าประเทศไทยในช่วง 3 เดือนแรกของปีนี้ ตั้งแต่วันที่ 1 มกราคม  – 31 มีนาคม มีจำนวนสะสม อยู่ที่ 6,465,737 คน เมื่อเทียบกับช่วงเดียวกันของปี 2565 โดยแบ่งเป็นเดือนมกราคม มีจำนวนนักท่องเที่ยวต่างชาติ 2,144,948 คน เดือนกุมภาพันธ์ 2,113,550  คน และเดือนมีนาคม 2,207,239 คน สร้างรายได้จากนักท่องเที่ยวต่างชาติสะสม 256,194 ล้านบาท ทำให้มีจำนวนนักท่องเที่ยวต่างชาติสะสมเกือบ 6.5 ล้านคน ซึ่งส่วนใหญ่เป็นนักท่องเที่ยวจากโซนเอเชียตะวันออกร้อยละ 56.8 โซนยุโรป ร้อยละ 26.5 และอื่นๆ อาทิ อินเดีย สหรัฐฯ  ออสเตรเลีย อิสราเอล แคนาดา และซาอุดีอาระเบีย อีกร้อยละ 16.7 โดยจำนวนนักท่องเที่ยวต่างชาติที่เดินทางมาไทย สูงสุด 5 อันดับแรก ในช่วง 3 เดือนแรก ได้แก่มาเลเซีย รัสเซีย จีน  เกาหลีใต้ และอินเดีย ตามลำดับขณะที่ ททท. คาดการณ์ว่าจะมีนักท่องเที่ยวจีนเดินทางเข้าไทย ไม่น้อยกว่า 5 ล้านคน และมีแนวโน้มจะสูงถึงที่ 7-8 ล้านคน ขึ้นอยู่กับปริมาณเที่ยวบินในช่วงตารางบินฤดูหนาว  2566/2567 รองลงมาคือ มาเลเซีย ประมาณ 4 ล้านคน อินเดีย 2 ล้านคน ส่วนรัสเซียและเกาหลีใต้ คาดว่าจะเดินทางเข้าไทยไม่น้อยกว่า 1 ล้านคน